11/02/2016 | Administración LocalMunicipal
Ribeira
Anuncio de aprobación da Ordenanza de inclusión social

Ref/Secretaría Xeral/Marlon Andres Almazan Cabricano ANUNCIO O Pleno da Corporación, na Sesión Ordinaria realizada o día 26 de outubro de 2015 aprobou a Ordenanza de Inclusión Social do Concello de Riveira. Rematado o prazo de exposición ó público (BOP n.º 212 de 5 de novembro de 2015) non se presentou alegación algunha, polo que queda automaticamente elevado a definitivo o Acordo plenario inicial cuxo texto íntegro faise público, para o seu xeral coñecemento e en cumprimento do disposto no artigo 70.2 da Lei 7/1985, do 2 de abril, Reguladora das Bases do Réxime Local. ORDENANZA REGULADORA DAS MEDIDAS DE APOIO AO PROGRAMA DE INCLUSIÓN SOCIAL DO CONCELLO DE RIVEIRA EXPOSICIÓN DE MOTIVOS Desde o Departamento de Servizos Sociais do Concello de Riveira, véñense articulando desde 1984 con distintas e sucesivas fórmulas unha serie de recursos económicos directos para facer fronte a situacións de desprotección que non son cubertas por outras administracións ou institucións e que precisen dunha resposta inmediata e urxente. Estas axudas estarán dirixidas a persoas e ou familias que pola súa condición socioeconómica non poidan nun momento dado, afrontar unha serie de necesidades supoñéndolles, a súa falta de cobertura, unha grave desaxuste persoal ou familiar. Estas axudas ou prestacións complementaranse aos das outras administracións publicas tamén competentes na materia sempre tentando mellorar, sobre todo, a inmediatez nas respostas as necesidades presentadas e á adaptación eficaz ante as novas demandas dunha problemática social cada día mais cambiante. O Pleno da Corporación Municipal aprobou en sesión ordinaria celebrada o 31 de xullo de 2006 a Ordenanza reguladora das medidas de apoio á inserción socio familiar para persoas que participen no programa de intervención familiar, sendo publicada a súa aprobación definitiva o 30 de abril do 2007, BOP n.º 98. Ordenanza vixente ata hoxe. Dende aquela a situación social da nosa comunidade ten mudado significativamente debido en gran mediada aos efectos da crise económica que deron lugar a que un número importante de persoas esgotaran as prestacións contributivas por desemprego e os subsidios posteriores e unha maior dificultade de inserción laboral o que segue a provoca un maior risco de pobreza e de exclusión na nosa sociedade. Entre estes cambios sociais cabe tamén sinalar o incremento de novos colectivos obxecto de exclusión social que xorden do fenómeno da inmigración na ultima década, a agudización das carencias nos colectivos de minorías culturais con significativa presencia na nosa comunidade, o aumento de persoas en situación de paro de longa duración, o medre da precariedade dos salarios e da oferta laboral, e o incremento do custo da vida fronte aos ingresos medios das familias, circunstancias que provocan o aumento das dificultades das persoas para cubrir as súas necesidades básicas. Doutra banda as novas formas de convivencia, e o acceso da muller ao mundo laboral sen acompañarse da incorporación plena dos homes aos coidados familiares teñen variado moito as redes de apoio familiar. A relevancia da cualificación para poder optar a un emprego esixe complementar apoios para facilitar esa cualificación a persoas con menos recursos. O incremento continuo da esperanza de vida e o descenso da natalidade, son feitos que afectan tamén á poboación de forma moi significativa multiplicando e intensificando a vulnerabilidade social actual estendéndoa a persoas que nunca pensaron chegar a ela conformando unha nova precariedade, unha nova pobreza. Neste contexto compre un incremento dos orzamentos e unha nova regulación que atenda ás novas necesidades, así como formalizar os traballos de coordinación e apoio entre as distintas entidades que desenvolven accións encamiñadas a paliar situacións de emerxencia. O Concello de Riveira propón un novo regulamento asumindo as competencias que se establecen no marco lexislativo xeral e no específico dos servizos sociais que confiren aos concellos a potestade para aplicar e regular os recursos destinados a solventar situacións de vulnerabilidade ou exclusión social; entre outros a Lei 7/85, do 2 de abril, reguladora das bases do réxime local que no seu artigo 25.2. k), a Lei de Administración local de Galicia de 1997 no seu artigo 80, a Lei 5/1997 do 22 de xullo, de Administración Local de Galicia, e no artigo 60.1 a e b da Lei 13/2008, do 3 de decembro, de Servizos Sociais de Galicia, atribue aos concellos a creación, xestión e mantemento dos servizos sociais comunitarios básicos e específicos. Así mesmo, o Decreto 99/2012 de 16 de marzo polo que se regulan os servizos sociais e comunitarios e a súa financiación, contempla no seu artigo 9 como Programa Básico de Servizos Sociais o Programa de Inserción social que “ procure valorar, dar resposta ou derivar ao recurso idóneo as personas en situación de risco de exclusión social, aplicando tanto proxectos de intervención personalizados ou de grupo como prestacións económicas especificas.” O artigo 23 b) especifica mais dicindo que os Servizos Socias Comunitarios Básicos “participarán, dacordo coa normativa de aplicación, no procedemento de asignación de prestacións económicas de inclusión social, orientadas a satisfacer as necesidades pecuniarias básicas e a estimular a incorporación social e laboral”. A Lei 3/2011, do 30 de xuño, de apoio á familia e a convivencia de Galicia, acorde co principio de responsabilidade pública, establece que dispensarase especial atención ás familias con dificultades derivadas da súa estructura ou das súas circunstancias, e a aquelas que se encontran en situación de especial vulnerabilidade ou en risco de exclusión social, atribuíndo ao municipio as competencias na execución de programas e proxectos de atención as familias, no marco da lexislación de réxime local e sectorial de servizos sociais. A Lei 10/2013, do 27 de novembro, de inclusión social de Galicia, ten por obxecto establecer e regular un conxunto de medidas e recursos específicos para as persoas en situación ou risco de exclusión social, co fin de mellorar a cohesión e a inclusión social en Galicia. Nesta norma regúlanse, en concreto, as condicións de participación da cidadanía galega nos servizos e prestacións para a inclusión social e, de xeito específico, a natureza e o exercicio do dereito de percepción da renda de inclusión social de Galicia (RISGA) e das axudas de inclusión social (AIS), en tanto que prestacións económicas de carácter esencial dentro do Sistema galego de servizos sociais, segundo o establecido no artigo 21 da Lei 13/2008, do 3 de decembro, de servizos sociais de Galicia. A aplicación desta norma está dirixida a aquelas persoas que acorde co Sistema Galego de Servizos Sociais sexan valoradas como persoas en situación ou risco de exclusión social, segundo os criterios establecidos no seu artigo 3. Tendo en conta que os recursos e prestacións tórnanse insuficientes para atender a demanda do municipio, o Concello de Riveira ven a regular unha serie de recursos e prestacións económicas, baixo a denominación do Programa Municipal de Inclusión Social, co obxecto de dar cobertura a necesidades que de maneira transitoria e temporal non poden ser satisfeitas a través doutras prestacións públicas, tanto de ámbito autonómico como estatal. Conxunto de recursos e medidas que teñen por obxectivo, contribuír a promover a autonomía persoal, afrontar situacións de vulnerabilidade social, contribuíndo o benestar persoal e familiar, facilitar a conciliación da vida familiar e laboral e fomentar a convivencia comunitaria e a inserción laboral. Ao abeiro destes preceptos e fundamentos, dítase este novo regulamento, que se estructura en 37 artigos, distribuídos en 7 capítulos, unha disposición derrogatoria e unha disposición final. CAPÍTULO I.–DISPOSICIÓNS XERAIS ARTIGO 1.–OBXECTO.1.–É obxecto deste regulamento o desenvolvemento dun conxunto de prestacións dirixidas a paliar situacións carenciais graves que afecten ás necesidades básicas das persoas no marco do Programa Municipal de Inclusión Social do concello de Riveira.2.–Así mesmo, ven a regular as condicións de acceso das veciñas e veciños de Riveira, ás prestacións municipais contempladas no Programa Municipal de Inclusión Social do Concello de Riveira.3.–As prestacións económicas municipais rexeranse polo disposto na presente ordenanza reguladora e, no establecido na Lei 13/2008, do 3 de decembro, de servizos sociais de Galicia, a Lei 10/2013, do 27 de novembro, de inclusión social de Galicia e demais normativa de desenvolvemento, ou pola normativa que as substitúa 4.–O obxecto perseguido co Programa Municipal de Inclusión Social do Concello de Riveira encadrase na avaliación de situacións de necesidade social e, a atención a persoas en situación de vulnerabilidade ou risco de exclusión social, de competencia municipal en virtude do disposto no artigo 25 apartado e) da Lei 7/85 reguladora de Bases de Réxime Local, segundo a modificación recollida na Lei 27/2013 do 27 de decembro, de racionalización e sostibilidade da Administración Local, e conforme ao disposto na Disposición Transitoria Segunda da citada Lei. ARTIGO 2.–DOS RECURSOS DO PROGRAMA MUNICIPAL DE INCLUSIÓN SOCIAL DO CONCELLO DE RIVEIRA.2.1.–O Programa de Inclusión Social do concello de Riveira comprende unha serie de medidas e recursos municipais orientados a mellorar as condicións de vida das persoas e paliar situacións carencias graves que afecten as necesidades básicos das persoas residentes e empadroadas no concello de Riveira. Persoas en situación de vulnerabilidade ou exclusión social, que mediante o diagnóstico social da súa situación, procederase a orientación cara os servizos e prestacións mais idóneos e o desenvolvemento de prestacións, recursos e proxectos destinados a este fin.2.2.–Forman parte do programa, o seguinte tipo de medidas: 2.2.1.–Renda Social Municipal; axuda periódica de natureza económica, dirixida a atender aos gastos asociados ás necesidades básicas e producto das accións derivadas do proxecto de integración social. Está destinada ás persoas integradas en unidades de convivencia que non dispoñan de ingresos suficientes para facer frente os gastos de primeira necesidade.2.2.2.–Axudas para afrontar situacións carenciais de necesidades básicas; destinadas a paliar situacións de emerxencia social, afrontar gastos derivados da manutención, do aloxamento e subministro básicos, mantemento da vivenda habitual, axudas para a promoción da autonomía persoal e calquera outro gasto non previsto que resulte imprescindible para a atención inmediata dunha situación carencial urxente de cara a cubrir e garantir uns mínimos de subsistencia persoal ou preciso para acadar os obxectivos do Proxecto de integración social.2.2.3.–Axudas para a prevención da exclusión e para a inclusión social; destinadas a apoiar e fomentar a autonomía persoal das persoas en situación de dependencia ou con diversidade funcional recoñecida, así como outros colectivos colectivos en risco de exclusión favorecendo proxectos formativos cun fin laboral.2.2.4.–Convenios de colaboración con entidades de Iniciativa Social para a inclusión social: O Concello de Riveira, no marco da xestión dos seus intereses e no ámbito das súa competencias, de acordo coa lexislación vixente, coa aprobación dos Orzamentos Xerais e a través das súa Bases de Execución, desenvolve programas e promove a estabilidade de servizos, mediante a concesión de subvencións nominativas a entidades que traballan para a inclusión social e prevención da exclusión, conforme ao principio de coordinación coa iniciativa privada concertada e as organizacións sen ánimo de lucro do territorio. Dita colaboración concretase na sinatura de convenios de colaboración con estas entidades. Así mesmo o Concello promovera accions encamiñadas a favorecer o acceso ao aluguer social con caracter temporal par aquelas unidades familiares que atravesen unha situación de extrema necesidade. Dentro da tipoloxía de servizos e programas obxecto de convenio atópanse: Os Programas ou servizos obxecto de convenio enmarcaranse en accións de acompañamento e outras actuacións para a inclusión, inclúense aquí programas desenvolvidos polas entidades de iniciativa social que veñen a colaborar cos servizos sociais municipais, no desenvolvemento de prestacións básicas como: 1) Cobertura de necesidades básicas.2) Información, orientación e apoio, así como mediación ou intermediación, en relación con recursos e servizos doutros sistemas.3) Actividades de formación e sensibilización.4) Proxectos actividades ou servizos para a prevención da exclusión e social e /ou orientados á inclusión social. Os obxectivos destas subvencións responden tanto o fomento dunha actividade de utilidade pública ou interese social, como a promoción dunha finalidade pública.2.3.–Estas medidas de apoio á inserción social son un instrumento da intervención profesional e sociofamiliar, e tramítanse condicionando a súa concesión, se fora o caso, ao cumprimento dos obxectivos propostos no Proxecto de integración socialestán en situación de recursos insuficientes para facer fronte a gastos específicos para atender necesidades básicas, ou que teñan como finalidade paliar ou evitar de xeito inmediato situacións de exclusión social ou grave carencia económica. Para os efectos desta ordenanza, enténdese por Proxecto de integración social o constituído por un conxunto coordinado e programado de accións que, terá como obxectivo, a mellora da integración persoal, familiar e social, así como, se é o caso, a incorporación das persoas beneficiarias ó sistema laboral. ARTIGO 3.–NATUREZA DAS MEDIDAS DO PROGRAMA MUNICIPAL DE INCLUSION SOCIAL DO CONCELLO DE RIVEIRA. Mediante estas axudas preténdese facer fronte a situacións de desprotección que non son cubertas por outras administracións ou institucións e que precisen dunha resposta inmediata e urxente. Están dirixidas a persoas e/ou familias que pola súa condición socioeconómica non poidan nun momento dado, afrontar unha serie de necesidades básicas, supoñéndolles, a súa falta de cobertura, un grave desaxuste persoal ou familiar. Son medidas de carácter puntual ou temporal, periódicas, non periódicas ou de emerxencia, que pretenden impedir así que unha carencia económica específica, se converta nunha situación de necesidade crónica que leve á exclusión. Teñen como obxectivo final conseguir a compensación das desigualdades sociais e educativas e a motivación do núcleo familiar para a mellora da súa integración social, en tanto non alcance a súa autonomía económica e consigan conciliar a vida familiar e laboral. a) Constitúen unha prestación económica ou en especie de urxente necesidade. b) Teñen carácter finalista, polo que se destinarán exclusivamente á finalidade para a que foron concedidas. c) Teñen carácter subsidiario e, no seu caso, complementario de todo tipo de recursos e prestacións sociais de contido económico previstas na lexislación vixente, que puidesen corresponder á persoa beneficiaria ou, a calquera dos membros da súa unidade de convivencia. d) As prestacións económicas teñen carácter extraordinario e, polo tanto, constitúense como subsidiarias das de ámbito autonómico ou estatal. e) Teñen un carácter de resposta a situacións excepcionais de temporalidade definida. Deben utilizarse para modificar as situacións de necesidade e como apoio a procesos de inclusión. Polo tanto, non se concederán axudas destinadas á amortización de débedas contraídas con outras Administracións Públicas ou derivadas da incoación dun procedemento sancionador imputable a persoa beneficiaria ou calquera persoa da súa unidade de convivencia. f) A concesión da prestación estará condicionada a que con ela se resolva a situación de necesidade. g) Son un instrumento profesional dentro dun proceso de intervención que asuma os diversos aspectos da situación de necesidade formulada, dende a perspectiva dunha actuación integral. Esixe, por tanto, o deseño dun proxecto de integración social entre a persoa solicitante e o persoal técnico da Área de servizos sociais comunitarios, no que se establecerán por escrito compromisos e accións, que se revisarán durante o tempo de duración da axuda. h) As prestacións económicas municipais son intransferibles, xa que logo non poderán: 1. Ofrecerse en garantía de obrigacións.2. Ser obxecto de cesión total ou parcial.3. Ser obxecto de compensación ou desconto, salvo para o reintegro das prestacións indebidamente percibidas, nos termos previstos na presente ordenanza reguladora.4. Ser obxecto de retención ou embargo, salvo nos supostos e, cos límites previstos na lexislación xeral do Estado que resulte de aplicación. ARTIGO 4.–VINCULACIÓN DAS PRESTACIÓNS ECONÓMICAS DO PROGRAMA MUNICIPAL DE INCLUSIÓN SOCIAL DO CONCELLO DE RIVEIRA.1.–O recoñecemento a percibir a renda social municipal, as axudas para afrontar situacións carenciais de necesidades básicas e as axudas para a prevención da exclusión e para a inclusión social, está vinculada a que previamente se estableza coa persoa solicitante e, no seu caso, coas persoas da unidade de convivencia independente da que forma parte, un proxecto de inserción, ao obxecto de facilitar a súa inserción social e/ou laboral.2.–Cando a persoa titular e/ou persoas da súa unidade de convivencia, se encontre en situación de desemprego, o itinerario de inclusión activa recollerá, especificamente, accións dirixidas á capacitación laboral, mellora da empregabilidade, desempeño de actividades socialmente útiles ademais, de calquera outra que, en función do diagnóstico social, se consideren necesarias en relación ao seu proceso de inclusión social e laboral.3.–Naqueles casos nos que os obxectivos da intervención teñen un contido de prevención e apoio familiar, quedarán vinculados á participación activa no Programa Municipal de Educación Familiar.4.–Cando a persoa titular e/ou persoas da súa unidade de convivencia, se encontre en situación de exclusión residencial, a Renda Social Municipal quedará vinculada ao establecemento dun proxecto de integración social personalizado, que deberá comprender necesariamente accións dirixidas ao acceso a unha vivenda normalizada, servizo residencial ou outra fórmula alternativa de convivencia.5.–E en xeral, calquera actuación que, en función do diagnóstico social, se considere necesarias para a inclusión social e laboral da persoa solicitante e, das persoas da unidade de convivencia independente da que forma parte. CAPÍTULO II.–DA RENDA SOCIAL MUNICIPAL ARTIGO 5.–CONCEPTO.1. A renda social municipal é unha axuda pública de solicitude voluntaria e natureza económica, destinada a garantir recursos económicos de subsistencia, dirixida á cobertura de necesidades básicas, destinada a persoas e/ou unidades de convivencia, que non dispoñan de ingresos económicos suficientes.2. A renda social municipal configúrase como unha prestación para aquelas persoas e/ou unidades de convivencia, que non teñan dereito a Renda de Inclusión Social de Galicia, ou prestación autonómica que a substitúa, ou a outras axudas de carácter publico de natureza similar.3. A renda social municipal esta vinculada ó dereito e ó deber de participar da persoa solicitante e/ou persoas da unidade de convivencia da que forma parte, no proxecto de integración social deseñados ao efecto. ARTIGO 6.–NATUREZA E CARACTERÍSTICAS.1.–A renda social municipal é unha axuda periódica, dirixida a cobertura de necesidades básicas e, no seu caso, ós gastos de aloxamento. Para os efectos do anterior, entenderase que: a) Son necesidades básicas, as relacionadas coa alimentación diaria, vestiario e coidados básicos persoais e, da vivenda sempre que estea situada dentro do termo municipal. b) Son gastos de aloxamento, o aluguer de vivenda, pago de cota de préstamo hipotecario da vivenda, pago de habitación en vivenda compartida ou outro tipo de aloxamentos residenciais colectivos, sempre que estea situada dentro do termo municipal.2.–Ten carácter subsidiario de todo tipo de recursos e prestacións de contido económico previstos na lexislación vixente, que puidesen corresponder á persoa titular ou a calquera das persoas da súa unidade de convivencia, de contía igual ou superior a establecida para a mesma na presente ordenanza.3.–Ten carácter persoal e non transmisible e, en consecuencia, non poderá: a) Ofrecerse en garantía de obrigas. b) Ser obxecto de cesión total ou parcial. c) Ser obxecto de compensación ou desconto, salvo para o reintegro de calquera prestación do Concello de Riveira, indebidamente percibida. d) Ser obxecto de retención ou embargo, salvo nos supostos e cos límites previstos na lexislación xeral do Estado que resulte de aplicación. ARTIGO 7.–PERSOAS BENEFICIARIAS E DESTINATARIAS.1. Poderán ser beneficiarias da Renda Social Municipal, aquelas persoas que se atopen nunha situación de emerxencia social, con dificultade para a cobertura de necesidades básicas, de conformidade co establecido no artigo 8 da presente Ordenanza.2. Será beneficiaria da Renda Social Municipal, a persoa a nome de quen se tramita e, concede a prestación; en quen recae o dereito á prestación.3. Terán a consideración de persoas destinatarias da Renda Social Municipal as persoas que formen parte da mesma unidade de convivencia que o titular. ARTIGO 8.–REQUISITOS. Poderán ser beneficiarias da Renda Social Municipal, e nas condicións previstas na presente ordenanza, aquelas persoas que reúnan os seguintes requisitos, ó momento da solicitude: 1. Estar empadroada e ter residencia legal e efectiva no Concello de Riveira, cunha antigüidade mínima de seis meses, inmediatamente anteriores e continuados á data de presentación da solicitude. a) As persoas de Estados non membros da Unión Europea precisarán acreditar a residencia legal en España no momento da presentación da solicitude. b) Para os efectos do disposto no apartado anterior, considerarase acreditado o requisito de residencia legal, nos supostos de persoas víctimas de trata de seres humanos ou, de mulleres estranxeiras víctimas de violencia de xénero, que conten cunha autorización de residencia ou, traballo por circunstancias excepcionais, nos termos que estableza a normativa de aplicación en materia de estranxeiría. Exceptúanse do requisito xeral de residencia legal e efectiva e da antigüidade de empadroamento á: a) Víctimas de violencia doméstica ou de xénero que cambien o seu domicilio por motivos de seguridade. b) Persoas emigrantes galegas, nos termos sinalados no artigo 3 do Estatuto de autonomía de Galicia, cando fixen a súa residencia no Concello de Riveira. c) Persoas que teñan recoñecida a condición de persoa refuxiada polo organismo competente da Administración xeral do Estado, ou aquelas persoas, cuxa solicitude de asilo teríase admitido a trámite ou, sen admitirse, teñan os ou as solicitantes autorizada a súa permanencia en España por razóns humanitarias ou de interese social, no marco da lexislación reguladora do dereito de asilo da condición de persoa refuxiada e, da normativa reguladora dos dereitos e liberdades das persoas estranxeiras en España e da súa integración social. d) Persoas víctimas de trata de seres humanos ou de mulleres estranxeiras víctimas de violencia de xénero, que conten cunha autorización de residencia ou cun traballo por circunstancias excepcionais, nos termos que estableza a normativa de aplicación en materia de estranxeiría.2. Ter cumpridos 18 anos ou, estar emancipado/a legalmente. Este límite mínimo de idade quedará exceptuado para quen, non alcanzando dita idade e, reunindo o resto dos requisitos, atópense nalgunha das seguintes situacións: a) Teñan ao seu cargo a outras persoas menores de idade ou, a persoas adultas con diversidade funcional ou con cualificación de dependencia. b) Sexan orfos/as de pai e de nai, sen dereito a prestación. c) Estivesen unidas a outra persoa por matrimonio ou outra forma de relación permanente análoga á conxugal, con polo menos un ano de antelación. d) Sexan víctimas de violencia de xénero.3. Ter constituída unha unidade de convivencia independente. Enténdense por unidade familiar de convivencia independente, as persoas que vivan soas ou, o conxunto de persoas que convivan no mesmo marco físico e, se atopen vinculadas co solicitante por matrimonio ou calquera outra forma de relación estábel análoga á conxugal, por adopción ou acollemento ou, por parentesco por consanguinidade ou afinidade ata o segundo grao respectivamente. Así mesmo, asimilarase a descendente o fillo ou a filla concibido ou concibida e computará, xa que logo, como membro da unidade familiar. Para a xustificación deste extremo deberase achegar certificación médica que acredite o embarazo no momento da presentación da solicitude. Cando, por causa de forza maior, accidente ou desafiuzamento, unha familia se vexa obrigada a residir con outra, non perderá a condición de unidade de convivencia independente.4. Non ter extinguida ou suspendida, total ou parcialmente, a persoa solicitante ou calquera membro da súa unidade de convivencia, a Renda de Inclusión Social de Galicia ou outra prestación pública, por causas asociadas ao incumprimento de obrigas ou á comisión de infraccións.5. Presentar dificultades para a cobertura de necesidades básicas e non dispoñer de recursos económicos suficientes para cubrir necesidades básicas. A este respecto, establecese como límite de recursos o contemplado para a Renda de Inclusión Social de Galicia, pola Comunidade Autónoma, ou prestación que a substitúa(Lei 10/2013 do 27 de novembro, de inclusión social de Galicia e, normativa de desenvolvemento), cos límites máximos establecidos na referida lexislación: 5.1. A estes efectos, de conformidade co disposto no artigo 17 da Lei 10/2013, do 27 de novembro, de inclusión social de Galicia, entenderán como recursos económicos dos que dispón a unidade de convivencia os seguintes: a) Ingresos: o total de ingresos que perciba no momento da solicitude, a persoa solicitante ou aquelas que constitúan a unidade de convivencia, en concepto de rendementos do traballo ou de actividades económicas, como retribucións, rendas, prestacións, axudas, subsidios, prestacións de pagamento único ou por calquera outro concepto; así mesmo, as cantidades percibidas en concepto de rendementos do capital mobiliario e inmobiliario, aluguer ou similares, así como rendementos do patrimonio. b) Bens patrimoniais, depósitos bancarios e contas correntes ou de aforro. Terán a consideración de bens patrimoniais, os bens mobles ou inmobles sobre os cales se posúa un dereito de propiedade, posesión, usufructo ou calquera outro de análoga natureza, con excepción da vivenda habitual destinada ao seu uso. A estes efectos, os supostos de disposición de bens patrimoniais dos que se deduza a existencia de medios abondo para a subsistencia, serán os seguintes ● Para os bens inmobles, o valor catastral. ● Para os vehículos, os valores fixados pola Administración competente para gravar a transmisión de vehículos usados. ● Para o resto dos bens, e nos supostos de carencia de referente valorativo, a Administración actuante realizará unha valoración estimativa, que se xustificará debidamente no expediente. Non obstante, sen prexuízo do anteriormente sinalado, cando se xustifique que o mantemento da titularidade do vehículo ou doutro ben patrimonial concreto sexa necesario para o desenvolvemento das accións acordadas para a inserción social e/ou laboral, poderá exceptuarse motivadamente o cómputo de dito ben. Igualmente, poderán exceptuarse de xeito motivado os bens patrimoniais para os cales se xustifique unha especial dificultade para facer efectiva a súa venda.5.2. Non se considerarán como recursos económicos dos que dispón a unidade de convivencia os que seguen: a) Os ingresos non regulares de escasa contía que unicamente resulten un complemento de supervivencia. b) Os ingresos de carácter finalista dirixidos á formación regulada. c) Os ingresos por asistencia a cursos de formación non regulada, sempre que pola súa natureza e menor contía se deduza que só remuneran os gastos de asistencia ao curso ou incentivan a formación. d) Os ingresos de carácter finalista dirixidos a paliar situacións de emerxencia social. e) As prestacións familiares por fillo ou filla menor a cargo xeradas polas persoas integrantes da unidade de convivencia.6. Carecer de persoas legalmente obrigadas e con posibilidade real de prestarlles alimentos de acordo coa lexislación civil. A xuízo do órgano de resolución, poderase eximir deste requisito a aqueles solicitantes dos que se prevexa que a obriga de prestar alimentos non se pode facer efectiva por malos tratos ou relacións familiares deterioradas ou inexistentes das que exista constancia no expediente. Non obstante, considérase que non teñen a obriga de prestar alimentos os parentes que, en atención ás circunstancias socioeconómicas concorrentes, non poden facer fronte ou atender as necesidades básicas da unidade familiar solicitante sen desatender as propias necesidades ou dos familiares ao seu cargo. As circunstancias constarán claramente no informe social correspondente.7. Ter exercitadas as accións pertinentes para a cobranza de calquera crédito que puidese corresponderlle o solicitante ou calquera membro da súa unidade de convivencia e, do que teñan coñecemento en virtude de título legal ou convencional.8. Non terán acceso ao complemento que se destine a cobertura de gastos de aloxamento, as persoas solicitantes cando elas mesmas ou calquera das persoas membros da súa unidade de convivencia se atopen en algunha das seguintes situacións: a) Ter unha vivenda en propiedade ou en aluguer que se considere incluída nalgún dos tipos de vivenda de protección pública, de promoción pola CC. AA. de Galicia ou outras administracións públicas ou entidades dependentes destas, nos termos previstos na lexislación vixente no momento da solicitude. b) Dispor dunha vivenda en propiedade ou en usufructo e solicitar as axudas para cobertura de gastos de aluguer de outra vivenda, aínda cando esta ultima constitúa a súa vivenda habitual, salvo que se trate de persoas que se viran obrigadas a abandonar o seu domicilio habitual por separación, divorcio, ou outras causas como desafiuzamento, ou ser víctimas de violencia de xénero, entre outras. c) Ser persoas beneficiarias doutras axudas de calquera Administración pública ou entes públicos ou privados polo mesmo concepto e mesma finalidade.9. Para o suposto de carencia de vivenda en propiedade ou usufructo e, sempre que cumpran os requisitos legalmente establecidos, deben estar inscritas como solicitantes de vivenda ou das axudas que a tal efecto estableza o Instituto Galego da Vivenda e Solo da Xunta de Galicia, nos casos en que as axudas destínense á cobertura de gastos de aluguer.10. Escolarización e asistencia regular ao centro escolar dos/as menores da unidade familiar de convivencia, en idade de escolarización obrigatoria.11. No caso de persoas desempregadas, estar inscritos como demandantes de emprego no Servizo Público de Emprego (SEPE). Os requisitos os que se refire este artigo deberán reunirse o inicio de presentación das solicitudes e, manterse durante o período en que a persoa beneficiaria este percibindo a prestación económica municipal de que se trate.12. En caso de cumprir os requisitos anteriores, comprometerse a participar no proxecto de integración social deseñado con base nas necesidades sociais valoradas polo traballador ou traballadora social de referencia, co obxecto de resolver a situación de carencia que dá orixe á solicitude desta prestación. A aceptación e o cumprimento das accións contidas no proxecto de inserción social personalizado por parte da persoa beneficiaria será condición necesaria para a percepción da prestación económica. En todo caso, a renda de social municipal regulada na presente ordenanza, terá como límite as correspondentes dotacións orzamentarias establecidas nos orzamentos que anualmente aprobe o Concello de Riveira. ARTIGO 9.–CONCORRENCIA DE PERSOAS BENEFICIARIAS.1. Como regra xeral, concederase unha soa renda social municipal por domicilio, entendido como marco físico de aloxamento da unidade de convivencia da que forma parte a persoa titular da prestación.2. No suposto de que nunha mesma unidade de convivencia existisen varias persoas que puidesen ostentar a condición de persoa beneficiaria, só poderá outorgarse a renda social municipal a unha delas. En tal caso, a prestación concederase a quen propoñan os servizos sociais comunitarios, en función do diagnóstico social pertinente. En condicións equiparables, aplicarase o criterio de acceso preferente das mulleres á titularidade da renda social municipal do concello de Riveira. Sen prexuízo da aplicación do devandito criterio, o traballo social e educativo, así como os obxectivos de inserción laboral que se establezan, poderán implicar os demais membros da unidade de convivencia.3. Excepcionalmente, sempre que exista un informe social motivado ao respecto pola/o traballadora/or social, poderán aboarse dúas rendas a persoas residentes en un mesmo domicilio cando quede acreditado que se trata dunha situación na que unha persoa con cargas familiares non compartidas vese na necesidade de acollerse noutro fogar independente.4. No suposto de que unha mesma vivenda ou un mesmo aloxamento fose compartido por dúas ou máis unidades de convivencia, e se valore a necesidade de acceso a unha vivenda independente, o número máximo de rendas sociais municipal percibir na devandita vivenda ou aloxamento será de dúas. En todo caso, quedará condicionada o mantemento desta prestación ao acceso efectivo a unha vivenda independente no prazo máximo de dous meses, dende da resolución da concesión.5. En todo caso, a unidade de convivencia beneficiaria non perderá esta condición cando, por causa de forza maior, accidente ou desafiuzamento, véxase obrigada a residir temporalmente con outra. ARTIGO 10.–CRITERIOS DE CONCESIÓN. Para a concesión da Renda de Social Municipal teranse en conta, os seguintes criterios: 1. A situación económica e social da persoa solicitante e das persoas da unidade de convivencia da que forma parte.2. A adecuación so proxecto de integración social, de acordo ao diagnóstico social previo e, coa finalidade de acadar á inserción social e/ou laboral da persoa solicitante e/ ou, das persoas da unidade de convivencia da que forma parte.3. A avaliación do proxecto de inserción da persoa beneficiaria e, no seu caso, das persoas da unidade de convivencia da que forma parte, e o seguimento das accións contidas neste. ARTIGO 11.–DETERMINACIÓN DA CONTÍA.1. Para a determinación da contía da Renda Social Municipal terase en conta os ingresos, de calquera natureza e procedencia, dá persoa solicitante e, os dás persoas da unidade de convivencia independente da que forma parte.2. A contía mensual máxima da Renda Social Municipal será a establecida para o subsidio básico da Renda Inclusión Social de Galicia, tendo en conta os complementos en función do número de persoas da unidade de convivencia, así como os importes máximos contemplados na lexislación autonómica.3. A contía mensual da axuda aplicable a cada unidade económica de convivencia independente concederase na súa integridade, no suposto de que esta careza absolutamente de todo tipo de recursos. No caso contrario, restaranse da devandita contía os recursos mensuais de que dispoñan, computados segundo o disposto na presente ordenanza.4. Segundo valoracion profesional, o complemento de aluguer ou aloxamento será a contía que se estableza pola Comunidade Autónoma para a Renda de inclusión social de Galicia, por este concepto. ARTIGO 12.–MODIFICACIÓN DA CONTÍA.1. Será causa de modificación da contía da Renda Social Municipal a variación do número de persoas da unidade de convivencia da persoa beneficiaria, ou dos recursos que servisen de base para o cálculo da mesma. Non obstante o anterior, no caso de rendas de traballo, por conta propia ou allea, os cambios observados nos recursos netos que servisen de base para ó calculo da contía, non se terán en conta como orixe de atrasos ou indebidos cando oscilen nunha porcentaxe igual ou inferior ao 25% da contía.2. No suposto de existir os cambios referidos no parágrafo anterior, o Concello procederá de oficio, á modificación da contía correspondente á Renda Social Municipal.3. Os efectos da modificación aplicaranse a partir do día 1 do mes seguinte á data en que se tivese producido o feito causante da modificación. ARTIGO 13.–LIMITE TEMPORAL DA PRESTACIÓN. A prestación concederase por un período de ata seis meses. ARTIGO 14.–DEVENGO E PAGAMENTO.1. A Renda Social Municipal abonarase a partir do día 1 do mes seguinte á data de resolución de concesión da devandita prestación.2. O pagamento realizarase a persoa beneficiaria por mensualidades vencidas. ARTIGO 15.–REVISIÓNS PERIÓDICAS. A Área de Servizos Sociais manterá un seguimento periódico, como mínimo mensual, do que quedará constancia no expediente social básico e, poderá proceder a cantas revisións considere oportunas para comprobar si se manteñen ou non as causas que motivaron a concesión da devandita prestación. CAPÍTULO III.–DAS AXUDAS PARA AFRONTAR SITUACIÓNS CARENCIAIS DE NECESIDADES BÁSICAS E AXUDAS PARA A PREVENCIÓN DA EXCLUSIÓN E PARA A INCLUSIÓN SOCIAL ARTIGO 16.–OBXECTO DAS AXUDAS E TIPOLOXIA 1. As axudas para afrontar situacións carenciais de necesidades básicas eaxudas para a prevención da exclusión e para a inclusión social son aquelas destinadas a afrontar gastos derivados da manutención, do aloxamento e subministros básicos, mantemento da vivenda habitual, equipamento básico, axudas para a promoción da autonomía persoal e outras situacións de extrema gravidade, de difícil previsión.2. As axudas para a prevención e a inserción social configúranse dentro do Programa de Apoio Municipal para a Prevención da Exclusión e para a Inclusión Social do concello de Riveira, como prestacións destinadas a minguar factores de risco social, apoiar e fomentar a autonomía persoal das persoas en situación de dependencia ou persoas con diversidade funcional recoñecida, e favorecer proxectos formativos cun fin laboral. Os tipos de necesidades ás que se poderán destinar as axudas previstas son os seguintes: 1. Gastos derivados de necesidades básicas de vivenda habitual, tales como alugamento, hipoteca ou recibos de subministración, reparacións básicas urxentes, débedas comunidades, etc. 2. Gastos de aloxamento temporal.3. Gastos de alimentación.4. Gastos de farmacia.5. Gastos de próteses, órteses, probas ou tratamentos médicos ou psicolóxicos e axudas técnicas, non cubertos por outros sistemas e con prescrición facultativa urxente.6. Gastos de apoio á conciliación familiar e laboral.7. Gastos de transporte específicos de necesidade por desprazamentos por razóns laborais, centros de tratamento, de formación ou cobertura de necesidades básicas, non cubertos por outras administracións publicas.8. Calquera outro gasto que non estando recollido nos apartados anteriores que a técnica instructora considere, motivándoo no seu informe, que resulta imprescindible para a atención inmediata dunha situación urxente, ou ben necesario para o éxito do proxecto de inserción social que se desenvolva cunha persoa ou unidade familiar en risco de exclusión social. Os axudas para gastos de alimentación e hixiene persoal e do fogar e transporte poderán ser unha modalidade en prestación en especie ou servicio na que as persoas ou familias reciben un lote de productos, destinados a apoiar a cobertura das súas necesidades básicas, ben porque non conten con recursos económicos ou estes sexan insuficientes e presenten graves dificultades para cubrilas, ou na modalidade de tarxeta monedero para os gastos de alimentación, hixiene, roupa e calzado a criterio profesional. A modalidade de bono de alimentación, hixiene, nas modalidades que se detallan en función do numero de membros da unidade familiar: BONO A: dirixido a unidades familiar dunha persoa. BONO B: dirixido a unidades familiares de dous a tres membros BONO C: dirixido a unidades familiares de catro a seis membros. BONO D: dirixido a unidades familiares de mais de seis membros. BONO lactantes: dirixido a unidades familiares con menores entre 0-3 anos con alimentación e productos de hixiene non contidos no vale familiar Entregaranse segundo o criterio do técnico de servizos sociais responsable do caso, acorde coa distribución racional das necesidades familiares e o numero de membros que compoñen a familia. A tarxeta monedero é de natureza persoal e intransferible, esixe identificación mediante documento oficial (DNI, NIE, PASAPORTE). A entrega das tarxetas levarase a cabo dende o concello coa colaboración do establecemento da súa enseña. O número máximo de axudas de urxencia para alimentación –hixiene– a un mesmo beneficiario será de 6 ao ano. As persoas solicitantes daráselle a elexir entre as cadeas adheridas en cal delas queren adquirir os bens podendo efectuar compras en calquera dos establecementos da cadea. Entregaráselle un texto informativo coa localización de cada un dos establementos da cadea alimentaria da súa elección unha ver recibida a notificación da resolución positiva. As persoas solicitantes destas axudas entregaráselle un texto informativo no que se lle informara do proceso de compra e pago, coa tarxeta e dos produtos que quedan admitidos, excluídos e recomendados para a compra coa tarxeta monedero municipal. Establécense as seguintes cuantias máximas previa valoración profesional por solicitude e numero de membros da unidade familiar: ● Unha persoa: 150 € ● Dúas persoas: 200 € ● Tres: 250 € ● Catro: 300 € ● Cinco: 350 € ● Seis ou máis persoas: 450 € Basicamente, poderán adquirirse produtos considerados de primeira necesidade e preferentemente as denominadas marcas brancas. Deberase atender as recomendacións que apareceran no texto informativo. O uso inadecuado da tarxeta dará lugar por parte do Concello de Riveira ao inicio do procedemento segundo o réxime sancionador contemplado nesta ordenanza. Só en caso excepcionais e co informe do traballador /a social conformado pola xefa de servizo que xustifique esta excepcionalidade, poderá superarse este límite. O contido será pechado, e recolleranse nos anexos correspondentes. En relación aos gastos de farmacia consiste nunha prestación directa dos productos. As familias que teñan en tramite a tarxeta sanitaria ou carezan dela poderá aboárselle a totalidade do importe da prescrición medica ata que se solucione a situación. Os gastos a cubrir terán que ser debidamente xustificados e motivados por prescrición facultativa dos servicios públicos sanitarios. ARTIGO 17.–PERSOAS BENEFICIARIAS E REQUISITOS.1.–Poderán ser beneficiarias das axudas para afrontar situacións de emerxencia social e as axudas para a adopción de medidas de prevención e inserción social: a) Aquelas persoas e/ou unidades de convivencia que se atopen nunha situación de vulnerabilidade social, con dificultade para a cobertura de necesidades básicas e, b) Reúnan os requisitos establecidos para Renda Social Municipal, recollidos no artigo 8 da presente ordenanza, agás o referente ao límite de recursos, e cós requisitos específicos establecidos para cada tipoloxía de axuda.2.–Para a valoración técnica da situación de vulnerabilidade social, e de conformidade co establecido nesta ordenanza, darase prioridade ó déficit grave de recursos económicos, e considerarase a situación daquelas persoas nas que concorran algún dos factores de exclusión social, recollidos no artigo 3.1 da Lei 10/2013, do 27 de novembro, de Inclusión Social de Galicia, ou a pertenza a grupos de familias de especial consideración, contemplados no art.9 da Lei 3/2011, do 30 de xuño, de apoio á familia e á convivencia de Galicia.3.–Dada a súa finalidade os efectos da concesión das axudas municipais serán consideradas como persoas destinatarias a persoa beneficiaria e as persoas que formen parte da súa unidade de convivencia. ARTIGO 18.–CONCORRENCIA DE PERSOAS BENEFICIARIAS. No suposto de que nunha mesma vivenda ou aloxamento existisen varias unidades de convivencia sen que existan entre elas vínculos dos previstos no artigo 11.2 da Lei 10/2013, do 27 de novembro, de inclusión social de Galicia, todas elas poderán acceder, se cumprisen os requisitos establecidos, ás prestacións económicas municipais. Nestes supostos a contía máxima a conceder por cada gasto específico necesario para o disfrute e mantemento da vivenda ou aloxamento habitual dividirase entre o número de Unidades de Convivencia residentes no mesmo domicilio, independentemente do numero de solicitudes. ARTIGO 19.–AXUDAS PARA AFRONTAR SITUACIÓNS CARENCIAIS DE NECESIDADES BÁSICAS.19.1. MANUTENCIÓN.19.1.1. Concepto: axuda destinada a cubrir as necesidades de alimentación diaria, vestido e coidados básicos das persoas da unidade de convivencia independente.19.1.2. Límite de recursos da unidade de convivencia independente: para un fogar unipersoal establecese como límite de recursos o importe vixente para o IPREM anualmente, incrementándose nun 15% por cada membro adicional ata o máximo do 1,5 IPREM.19.1.3. Contía e límite temporal: En ningún caso a cantidade percibida nun ano pola unidade familiar beneficiaria das axudas comprendidas nesta ordenanza poderán superar na súa totalidade en dúas veces o IPREM anual vixente. Esta axuda terá unha duración de ata seis meses, salvo en casos moi excepcionais e co informe do traballador/a social conformado pola xefa de servizo que xustifique esta excepcionalidade, poderá superarse este limite. No caso de persoas transeúnte ou persoa sen teito, previa valoración social da situación persoal por parte da traballador/a social, non se lle requirira o requisito de empadroamento, e poderá concedérselle o gasto de trasporte ata o recurso de aloxamento mais próximo e unha axuda en concepto de alimentación (vale A). 19.2.–AXUDAS AO ALOXAMENTO.19.2.1.–Concepto axudas para o aloxamento de vivenda, que sexa residencia habitual, real e efectiva de quen a solicita e, sempre que estea situada dentro do termo municipal de Riveira dirixidas a sufragar os gastos derivados polos seguintes conceptos: a) Gastos asociados a aluguer de vivenda, pago da cota de préstamo hipotecario da vivenda ou pago da habitación en vivenda compartida. b) Gastos asociados ó contrato de nova vivenda en aluguer, cando supoña un desembolso inicial extraordinario.19.2.2.–Límite de recursos da unidade de convivencia independente: para un fogar unipersoal establecese como límite de recursos o IPREM mensual, ou índice que o substitúa; incrementándose nun 15% por cada membro adicional ata o máximo do 1,5 IPREM.19.2.3.–Contía e límite temporal. a) A contía mensual a percibir por gastos asociados ó aluguer de vivenda, pago da cota de préstamo hipotecario da vivenda ou pago da habitación en vivenda compartida; será do 50% do gasto de aloxamento, ata o importe máximo do 30% do IPREM vixente, ou índice que o substitúa. A duración desta axuda non poderá ser superior a seis meses, nun período de doce meses. b) Por gastos asociados a formalización de contrato de nova vivenda en aluguer (fianza): abonarase un pago único do 100% ata o máximo do 50% IPREM ou índice que o substitúa. Só se poderá conceder unha axuda por este concepto nun período de 3 anos.19.3.–MANTEMENTO DA VIVENDA que sexa residencia habitual, real e efectiva de quen a solicita, sempre que estea situada dentro do termo municipal de Riveira, dirixidas a sufragar os gastos derivados polos seguintes 19.3.1.–Conceptos: a) Por débedas asociadas a subministro de luz e/ou gas que orixine un aviso de suspensión do servizo e que se teña producido dunha maneira puntual. b) Por gastos asociados a altas de contratos de subministro enerxéticos nunha nova vivenda. c) Por gastos asociados a débeda de comunidade de propietarios, cando exista un requirimento por parte da Comunidade de Propietarios ou risco de desafiuzamento por este motivo. d) Por gastos por endebedamento previo, relacionados co aloxamento habitual, que sexa residencia real e efectiva, da persoa solicitante (aluguer, cotas hipotecarias e pago de habitación en vivenda compartida, ou establecementos residenciais colectivos). 19.3.2.–En todo caso, para os casos de gastos asociados á acumulación de débedas de aloxamento e comunidade, a concesión destas axudas quedará condicionada a que por parte da persoa beneficiaria se xustifique que a axuda contribúe á permaneza no domicilio habitual, evitando situacións de desafiuzamento, acreditándose por algunha das seguintes circunstancias: ● Queda cuberta a débeda, porque dispón do 10% restante para solventala ou, ● Queda cuberta a débeda porque dispón de apoios económicos, dentro da rede familia extensa, ámbito comunitario, ou outras axudas públicas ou axudas de iniciativa social. ● Existencia dun acordo coa comunidade de propietarios, co/a propietario/a da vivenda, ou entidade financeira etc., para abonar de xeito fraccionado o importe da débeda restante.19.3.3.–Non obstante, os apartados anteriores quedan expresamente excluídos gastos referidos a: 1. Altas de contratos de telefonía.19.3.4.–Límite de recursos da unidade de convivencia independente: para un fogar unipersoal establecese como límite de recursos o 100% do IPREM, ou índice que o substitúa; incrementándose nun 15% por cada membro adicional ata o máximo do 1,5 IPREM vixente.19.3.5.–Contía e límite temporal a) Por gastos asociados a débedas de subministro de luz e/ou gas que orixine un aviso de suspensión do servizo e que se teña producido dunha maneira puntual, abonarase o 100% do gasto, ata un máximo do 50% IPREM, ou índice que o substitúa. Só se poderá conceder unha axuda no período de 2 anos. b) Por gastos asociados a altas de contratos de subministros básicos de vivenda., abonarase o 100% do gasto, ata un máximo do 50% do IPREM, ou índice que o substitúa. Esta axuda é puntual e non poderá volverse a solicitar polo mesmo concepto. c) Por gastos asociados a débedas da comunidade de propietarios, cando exista un requirimento por parte da Comunidade de Propietarios ou risco de desafiuzamento por este motivo., abonarase o 90% da débeda de comunidade, ata un máximo do do importe mensual do IPREM, ou índice que o substitúa. Só se poderá conceder unha axuda por este concepto nun período de 3 anos. d) Por gastos por endebedamento previo, relacionados co aloxamento habitual, que sexa residencia real e efectiva, da persoa solicitante (aluguer, cotas hipotecarias e pago de habitación en vivenda compartida, ou establecementos residenciais colectivos), abonarase o 50% da débeda de comunidade, ata un máximo dunha mensualidade do IPREM, ou índice que o substitúa. Só se poderá conceder unha axuda por este concepto nun período de 3 anos.19.4.–MELLORAS DA HABITABILIDADE E EQUIPAMENTO BÁSICO DA VIVENDA: 19.4.1.–Concepto gastos necesarios para a habitabilidade da vivenda, que sexa residencia real e efectiva, do solicitante, sempre que estea situada dentro do termo municipal de Ribeira, non cubertos por outra Administración Pública ou entidade privada, entendendo por estes, os de mobiliario e electrodomésticos básicos e reformas de caracter urxente para o acondicionamento ou mellora da habitabilidade da vivenda.19.4.2.–Límite de recursos da unidade de convivencia independente: para un fogar unipersoal establecese como límite de recursos o 100% do IPREM, ou índice que o substitúa incrementándose nun 15% por cada membro adicional ata o máximo do 1,5 IPREM.19.4.3.–Contía e límite temporal: abonarase o 90% do gasto ata o máximo de 1,5 do IPREM, ou índice que o substitúa. Só se poderá conceder unha axuda por este concepto nun período de 3 anos.19.4.4.–Estas axudas terán caracter subsidiario con outras axudas autonómicas existentes polo mesmo concepto.19.5.–AXUDAS PARA A PROMOCIÓN DA AUTONOMÍA PERSOAL: 19.5.1.–Concepto gastos asociados as axudas técnicas ou adaptacións funcionais do fogar que precise unha persoa en situación de dependencia ou con diversidade funcional valorada pola administración competente.19.5.2.–Límite de recursos da unidade de convivencia independente: para un fogar unipersoal establecese como límite de recursos o 100% do IPREM, ou índice que o substitúa; incrementándose nun 15% por cada membro adicional ata o máximo do 1,5 IPREM.19.5.3.–Contía e límite temporal: abonarase o 90% do gasto ata o máximo dunha mensualidade do IPREM, ou índice que o substitúa. Só se poderá conceder unha axuda por este concepto nun período de 3 anos.19.5.4.–- Estas axudas terán caracter subsidiario con outras axudas autonómicas existentes polo mesmo concepto.19.6.–AXUDAS PARA SITUACIÓNS DE EXTREMA GRAVIDADE DE DIFÍCIL PREVISIÓN.19.6.1.–Concepto, calquera outro gasto que non estando recollido nos apartados anteriores, que a técnica instructora considere motivando no seu informe que resulta imprescindible para a atención inmediata dunha situación carencial urxente de cara a cubrir ou garantir uns gastos asociados a outras situacións de difícil previsión relacionadas con colectivos de especial vulnerabilidade social. Nestes supostos, será preceptivo que no informe social emitido polo traballador ou traballadora social de referencia, quede acreditado e se valore especificamente a excepcionalidade da situación e, a súa extrema gravidade.19.6.2.–Límite de recursos da unidade de convivencia independente: para un fogar unipersoal establecese como límite de recursos o 100% IPREM ou índice que o substitúa; incrementándose nun 15% por cada membro adicional ata o máximo do 1,5 IPREM.19.6.3.–Contía e límite temporal: abonarase o 90% do gasto ata o máximo do 100% dunha mensualidade do IPREM, ou índice que o substitúa. Só se poderá conceder unha axuda por este concepto cada 3 anos.19.6.3.–En circunstancias excepcionais e sobrevidas poderase ampliar o limite da axuda concedida previa xustificación técnica. Artigo 20.–DAS AXUDAS PARA A PREVENCIÓN E A INSERCIÓN SOCIAL.20.1.–Conceptos: a) Axudas de e apoio a escolaridade e comedor escolar. b) Axudas de apoio a procesos formativos. c) Axudas de apoio a conciliación familiar e laboral. d) Axudas ao transporte. e) Axudas de apoio a procesos de inclusión comunitaria para os colectivo de infancia e diversidade funcional. d) Axudas ao apoio e fomento a autonomía persoal das persoas en situación de dependencia ou con diversidade funcional recoñecida, e favorecer proxectos formativos cun fin laboral. Calquera outro gasto necesario para a consecución dos obxectivos do proxecto de integración social. As Axudas para o pago de comedor escolar: axudas económicas municipais que pretenden garantir a manutención dos/as menores escolarizados, en situación de risco social, extraordinario e excepcional, previndo o absentismo escolar e/ou outras situacións de risco social de xeito que favoreza a conciliación da vida familiar e laboral. Estas prestacións son incompatibles coas bolsas municipais convocadas para a mesma finalidade e soamente serán concedidas, sempre e cando tiveran cambiado as circunstancias nas que se atopaba a persoa solicitante, durante a vixencia do prazo da última convocatoria, das anteditas bolsas municipais.20.2.–Límite de recursos da unidade de convivencia independente: para un fogar unipersoal establecese como límite de recursos o 100 do IPREM, ou índice que o substitúa, incrementándose nun 15% por cada membro adicional ata o máximo dunha mensualidade IPREM.20.3.–Contía e límite temporal. a) Axudas para o pago das actividades ou servizos da unidade de convivencia independente abonarase por unidade de convivencia independente, o 100% do custo mensual da actividade, ata un máximo do 10% do IPREM, ou índice que o substitúa. En todo caso, o importe total desta axuda non poderá superar o 100% do IPREM, ou índice que o substitúa, nun período de doce meses, para a mesma unidade de convivencia independente. b) Axudas para o pago de comedor escolar abonarase o 80% do custo mensual do servizo, ata un máximo do 15% do IPREM, ou índice que o substitúa. Quedando obrigadas as persoas beneficiarias a solicitar a correspondente bolsa de comedor na seguinte convocatoria, como recurso normalizado para acceder a esta prestación. Establécese como límite temporal de percepción desta axuda ó curso escolar. CAPÍTULO IV.–DIPOSICIONS COMUNS ÁS PRESTACIONS ECONÓMICAS DO PROGRAMA MUNICIPAL DE INCLUSION SOCIAL DO CONCELLO DE RIVEIRA ARTIGO 21.–OBRIGAS DAS PERSOAS BENEFICIARIAS. As persoas beneficiarias da Renda social municipal ou das axudas para afrontar situacións de risco social e, axudas para a prevención e a inserción social e, as persoas da unidade de convivencia independente da que formen parte, estarán sometidas as seguintes obrigas: 1. Destinar o importe da prestación económica ao fin para o que se concede. Non se poderá utilizar destas prestacións para o envío de remesas a familiares, tanto dentro como fóra do territorio nacional.2. Participar nas accións ou actividades que se valoren tecnicamente de acordo ao diagnóstico social previo e, estipulado no proxecto de inserción.3. Administrar responsablemente os recursos dispoñibles co fin de evitar o agravamento da situación económica ou da situación de exclusión.4. Escolarizar e, poñer os medios para garantir a asistencia efectiva ao centro educativo das persoas menores de idade que se encontren ao seu cargo.5. Non practicar a mendicidade nin permitir ou forzar a súa práctica a outros compoñentes da unidade de convivencia.6. Manterse tanto a persoa beneficiaria das prestacións como, as persoas da súa unidade de convivencia que se encontren en idade laboral, dispoñibles para o emprego, agás cando se trate de: a) Persoas afectadas por unha invalidez absoluta ou persoas en situación de dependencia recoñecida pola administración autonómica. b) Persoas en situación de elevado risco de exclusión que, a xuízo dos servizos sociais comunitarios e/ou dos dispositivos de emprego, non se encontren en situación de incorporarse ao mercado laboral. Esta dispoñibilidade incluirá tamén o compromiso de permanecer inscritas ininterrompidamente no Servizo Público de Emprego, de non rexeitar un emprego axeitado, de non darse de baixa voluntaria, nin definitiva, nin temporal do emprego e, de non acollerse a unha situación de excedencia laboral, sen causa extrema xustificada.7. Manterse tanto a persoa beneficiaria das axudas, coma as persoas da súa unidade de convivencia, maiores de idade, dispoñibles para o desempeño de actividades socialmente útiles de acordo co establecido no seu itinerario de inclusión activa.8. Comunicar ó Concello, os feitos sobrevidos en relación ao cumprimento dos requisitos: a) Calquera cambio relativo ao domicilio e residencia habitual (empadroamento ou residencia efectiva) da persoa beneficiaria, e das persoas da súa unidade de convivencia. b) Acceso a un emprego ou prestación pública por parte da persoa beneficiaria, e das persoas da súa unidade de convivencia. c) Modificación dos recursos económicos da persoa beneficiaria, e das persoas da súa unidade de convivencia, que servisen de base para o cálculo da prestación. d) Calquera modificación que afecte á composición da unidade de convivencia independente. e) Calquera outra situación que puidese implicar a perda temporal, ou definitiva dalgún dos requisitos esixidos para o recoñecemento da prestación ou axuda. En todo caso, as devanditas comunicacións deberán facerse no prazo máximo de 7 días naturais, contados a partir do momento en que acaeceron os feitos sobrevidos dos que se trate, por calquera medio que permita ter constancia de ditos extremos ó traballador ou traballadora social de referencia.9. Exercitar calquera dereito económico que puidese corresponder a persoa beneficiaria da prestación ou as persoas da súa unidade de convivencia, segundo a lexislación vixente consonte o establecido no artigo 8 desta ordenanza, tanto con carácter previo á solicitude como durante o período de percepción das axudas.10. Comparecer ante o Concello e colaborar con este, someténdose ás actuacións de comprobacións pertinentes, así como facilitar a información necesaria que lle sexa requirida por parte dos servizos sociais municipais nos seguimentos periódicos que se establezan no proxecto de inserción social.11. Xustificar a prestación concedida, nos termos descritos na presente ordenanza.12. Autorizar se procede, o Concello de Riveira para ingresar o importe da prestación económica, que no seu caso sexa concedida, na conta da persoa física ou xurídica que a persoa beneficiaria designe os efectos de cumprir co destino e finalidade da prestación.13. Reintegrar o importe das prestacións indebidamente percibidas ou en contía indebida.14. Cantas outras obrigas deriven do obxecto e da finalidade do Programa Municipal de Inclusión Social do concello de Riveira ARTIGO 22.–RÉXIME DE INCOMPATIBILIDADES.1. A Renda social municipal é incompatible coa Renda Inclusión Social de Galicia, segundo a normativa autonómica que regula dita prestación, sendo requisito imprescindible que para solicitar a renda social municipal sexa solicitada a renda de inclusión social de Galicia con anterioridade.2. En caso de valoración e proposta favorable do complemento de aluguer da Renda de Social Municipal, é incompatible con outras axudas polo mesmo concepto e finalidade, de entidades públicas ou privadas.3. As axudas para afrontar situacións de risco social polo concepto de aloxamento, son incompatibles con outras axudas, polo mesmo concepto e finalidade de entidades públicas ou privadas, subsidiaria das axudas de Inclusión social da Xunta de Galicia.4. As axudas para o pago de comedor escolar son incompatibles coas Bolsas Municipais de Comedor convocadas para a mesma finalidade., e aquelas outras polo mesmo concepto ou finalidade, de entidades públicas ou privadas.5. As axudas para afrontar situacións de risco social e as axudas para a prevención e a inserción social están sometidas o mesmo réxime de incompatibilidades e compatibilidades que as Axudas de Inclusión social ás que se refire a Lei 10/2013, do 27 de novembro, de inclusión social de Galicia. Non obstante, poderán ser complementarias, nos casos nos que se considere oportuno, en virtude da gravidade da situación socioeconómica e familiar reflectida nos informes pertinentes. CAPÍTULO V.–PROCEDEMENTO ARTIGO 23.–SOLICITUDES: FORMA, LUGAR E PRAZO DE PRESENTACIÓN.23.1.–A incorporación ó Programa Programa Municipal de Inclusión Social do Concello de Riveira, realizarase previa solicitude da prestación por parte das persoas interesadas. As solicitudes formalizaranse segundo os modelos normalizados que se establezan o efecto, para cada unha das prestacións económicas, que estarán a disposición das persoas interesadas no Departamento da Servizos Sociais do Excmo. Concello de Riveira, e presentaranse no Rexistro Xeral Municipal.23.2.–Á solicitude acompañaranse os documentos necesarios para xustificar o cumprimento dos requisitos establecidos para cada unha das prestacións e, os recollidos no artigo 24 da presente ordenanza.24.3.–O prazo para a presentación de solicitudes permanecerá aberto durante todos os meses do ano. ARTIGO 24.–DOCUMENTACIÓN. Coa solicitude deberá achegarse a seguinte documentación actualizada: 1. Fotocopia do DNI ou NIF da persoa solicitante. No suposto de solicitantes estranxeiros: a) Nacionais de Estados da Unión Europea: certificación da súa inscrición no Rexistro Central de estranxeiros. b) Nacionais doutros Estados: tarxeta de residencia en vigor e resolución ou certificación de concesión do permiso de residencia legal dos períodos previos requiridos en España, nos termos establecidos no Real Decreto 2393/2004, do 30 de decembro, polo que se aproba o regulamento da Lei 4/2000, do 11 de xaneiro, sobre dereitos e liberdades dos estranxeiros en España e a súa integración social., e normativa de desenvolvemento.2. Fotocopia do libro de familia.3. Certificado de empadroamento e convivencia da persoa solicitante.4. No caso de existencia de relacións permanentes análogas á conxugal, esta será acreditada en calquera das formas seguintes: a) Mediante certificación do Rexistro de Parellas de feito do Rexistro da Comunidade Autónoma de Galicia. b) Nos casos de mera convivencia de feito sen inscrición rexistral, a citada convivencia será acreditada mediante Declaración Responsable das persoas integrantes da parella, ou mediante copia compulsada de resolución xudicial que acredite a convivencia de feito.5. Declaración responsable da persoa solicitante na que faga constar, se solicitou e/ou percibiu durante o ano en curso algunha outra subvención ou prestación polo mesmo concepto, de calquera administración pública ou entidade pública ou privada e, en caso afirmativo, a súa contía e orixe.6. Xustificante do gasto para o que solicita a prestación, de ser o caso.7. Declaración Responsable de ingresos cando non se poidan acreditar documentalmente.8. Certificado de liquidación do IRPF, ou no caso de non terse realizado, certificación negativa.9. Certificación do Catastro da Propiedade Inmobiliario, relativa os bens inmobles da persoa solicitante ou certificado negativo.10. Certificados bancarios relativos ao estado de contas e títulos bancarios e, movementos bancarios dos últimos 6 meses.11. Copia do contrato do alugamento da vivenda e o último recibo do aluguer, de ser o caso.12. Copia do documento soporte do préstamo hipotecario(escritura notarial ou documento bancario) e xustificante de pago da última cota do préstamo hipotecario, se for o caso.13. Nos supostos de residencia colectiva, cando sexan utilizados de forma independente polas unidades de convivencia, documento actualizado que acredite cada circunstancia específica, tales como: – Factura de aloxamento. – Certificado de residencia en centro de acollida. – Contrato de hospedaxe ou de aluguer de cuartos en vigor, acompañado dos correspondentes recibos. – Contrato de arrendamento en vigor, acompañado dos correspondentes recibos.14. Xustificantes de ingresos de todos os membros da unidade familiar maiores de 16 anos. ● Traballadores por conta allea. – Fotocopia das ultimas nóminas. – Fotocopia do contrato laboral. ● Traballadores autónomos. – Declaración da renda anual do ano anterior. – No suposto de que teña iniciado a actividade en no presente exercicio económico, presentaran ademais, certificación da administración competente que acredite o inicio da actividade e declaracións trimestrais 130 e 300 do último trimestre. ● Pensionistas Certificación expedida polo órgano competente da cantidade percibida ou, no seu caso, certificado negativo correspondente. ● Demandantes de emprego con prestación. Certificación do SEPE, na que se faga constar o período de concesión da prestación e a contía mensual da prestación concedida. ● Demandantes de emprego sen prestación. Certificación do SEPE na que se faga constar a inscrición como demandante de emprego e que non percibe prestación ningunha (de todos os membros adultos e, maiores de 16 anos non escolarizados, da unidade de convivencia). ● Perceptores de axudas públicas. Certificación ou resolución de concesión expedida polo órgano competente, na que se faga constar o período concedido e a contía mensual que se percibe. ● Casos de separación ou divorcio ou nulidade matrimonial ou cancelación da unión de feito. – Copia da sentenza e convenio regulador, e no caso de ruptura da unión de feito, certificado do rexistro correspondente acreditando a cancelación da inscrición da devandita unión ou, no seu caso, declaración responsable das persoas membros da parella manifestando o cesamento da convivencia de feito. – Xustificantes das achegas económicas establecidas en dita sentenza e convenio regulador ou, no seu defecto, denuncia por incumprimento da sentenza ou demanda de execución. Para o caso de resultado infrutuoso da execución, ó non terse obtido o pago de alimentos, nin terse trabado embargo sobre bens propiedade do executado, Certificado do Secretario Xudicial de dito extremo. ● Casos de ruptura da unión de feito con fillos/as recoñecidos/as. – Copia da sentenza de garda, custodia e alimentos e convenio regulador. ● Casos de acollemento de menores por resolución administrativa ou auto xudicial. – Copia da resolución administrativa, pola que se formaliza o acollemento ou, sentenza xudicial. – Certificado ou resolución do organismo competente, no caso de recibir remuneración por dita situación, indicando a súa contía.15. No caso de que formen parte da unidade de convivencia menores de 16 anos, certificación emitida polos centros educativos nos que estean matriculados, indicando o número de faltas de asistencia sen xustificar.16. Estudantes maiores de 16 anos de idade: certificado de estudos ou copia de matrícula do curso correspondente, se for o caso.17. Nos supostos de violencia de xénero ou doméstica, acreditarase esta situación mediante a orde de protección en vigor ou calquera outro dos medios previstos na Lei Orgánica 1/2004, do 28 de decembro, de medidas de protección integral contra a violencia de xénero ou a Lei 11/2007, do 27 de xullo, galega para a prevención e o tratamento integral da violencia de xénero.18. Informe médico da Sanidade Pública que xustifique a necesidade ou conveniencia da axuda, se for o caso.19. Certificado bancario no que conste o número de conta da persoa física ou xurídica que a persoa beneficiaria designe os efectos de cumprir co destino e finalidade da prestación no que facer o ingreso, os efectos do pagamento da prestación económica ou axuda, que no seu caso sexa concedida.20. Calquera outra documentación que se considere necesaria para acreditar as circunstancias que se aleguen e acrediten a carencia ou o nivel de ingresos da persoa ou da unidade familiar.21. No caso, de que algúns dos documentos requiridos non poidan presentarse por impedimentos legais ou administrativos, alleos ao solicitante, poderán substituírse, para a súa acreditación, por unha declaración responsable do solicitante na que conste o impedimento.22. Cando coas solicitudes se presenten soportes documentais xustificativos de ter solicitado algunha documentación necesaria para a tramitación do expediente, os documentos pendentes, achegaranse en canto sexan recibidos, en caso de non ser aportados finalizado o prazo establecido para a xustificación comportará a revogación da prestación coa obriga de reintegro de conformidade co previsto na presente ordenanza. ARTIGO 25.–INSTRUCIÓN E TRAMITACIÓN.25.1.–A Concellería da Servizos Sociais do Concello de Riveira a traves do persoal tecnico adscrito, será o órgano competente para a instrucción do procedemento, recaendo a instrucción no persoal da área que se designe ó efecto, que deberá verificar o cumprimento das condicións impostas nesta ordenanza para poder solicitar a incorporación o Programa Municipal de inclusión social. Poderanse a estes efectos, pedir cantos datos e informes sexan necesarios a outras institucións ou entidades públicas e privadas, ou á propia persoa solicitante que se estimen necesarios para resolver, e farase constar que da información que obra no seu poder se desprende que as persoas beneficiarias cumpren os requisitos necesarios para acceder o Programa, sen prexuízo das demais actuacións de control e revisión que respecto diso se puidesen desenvolver con posterioridade. Os datos e informes aos que alude o paragrafo anterior, deberán limitarse a aqueles que resulten imprescindibles para a comprobación do cumprimento por parte da persoa solicitante dos requisitos establecidos na presente Ordenanza. A persoa solicitante autorizará expresamente na solicitude, ó Concello de Riveira para solicitar telemáticamente desta administración as Certificacións referidas no artigo 25 que procedan.25.2.–No caso de que a solicitude presentarase incompleta ou faltase algunha documentación, requirirase á persoa solicitante, de acordo co establecido no artigo 71.1 da Lei 30/1992, do 26 de novembro, de réxime xurídico das administracións públicas e do procedemento administrativo común, para que no prazo de 10 días emende as faltas e acompañe os documentos preceptivos con apercibimento de que si así non o fixese teráselle por desistido da súa solicitude, previa resolución que deberá ditarse nos termos previstos polo artigo 42 da citada Lei 30/1992.25.3.–Rematada a instrución do procedemento, o expediente remitiráselle a traballadora ou traballador social de referencia, quen avaliara as solicitudes, e comprobará os requisitos para a concesión e, formalizará xunto coa persoa solicitante, e persoas da súa unidade de convivencia independente, o itinerario de inclusión activa, no que se acredite a necesidade e a urxencia da axuda solicitada, poñendo de manifesto os criterios utilizados, consonte os contidos nesta ordenanza, así como si a proposta de acordo da prestación ou axuda resulta estimada ou desestimada.25.4.–A traballadora ou traballador social de referencia, comprobará que os recursos e prestacións sociais de contido económico aos que puidesen ter dereito a persoa solicitante ou os membros da súa unidade de convivencia teríanse feito valer integramente. Considerarase que se fixeron valer integramente os dereitos: a) En casos relacionados coa orde xurisdicional social, unha vez que se tivese emitido a correspondente resolución ou, no seu defecto, que se tivese presentado solicitude, requirimento ou denuncia en forma. b) Nos demais casos, unha vez que se tivese presentado solicitude, requirimento ou denuncia en forma, sempre que non se desistira ou renunciara, salvo circunstancias extraordinarias así recoñecidas polos servizos sociais. c) No caso de que a persoa solicitante ou os membros da súa unidade de convivencia fosen acredores de dereitos de carácter económico que non se tivesen feito valer, inclusive o dereito de alimentos naqueles casos nos que se constate o cesamento efectivo da convivencia conxugal, a traballadora ou traballador social de referencia, instará á persoa solicitante para que, con carácter previo á finalización da instrucción do expediente, fáganse valer os seus dereitos de conformidade co disposto na lexislación vixente. d) Ao obxecto de dar cumprimento ao sinalado no parágrafo anterior, o Concello poñerá a disposición das persoas interesadas a información necesaria respecto dos dereitos que lles asistan e sobre os trámites necesarios para facelos efectivos.25.5.–En caso de incumprimento por parte da persoa solicitante da obriga sinalada no parágrafo 25.4, teráselle por desistida da súa solicitude, logo de resolución do órgano competente para resolver, na que se declare a circunstancia que concorre, os feitos producidos e as normas aplicables.25.6.–Non obstante, poderá eximirse da obriga prevista no parágrafo 26.4 a aquelas persoas solicitantes nas que, a xuízo do/a traballadora ou traballador social de referencia ou como consecuencia de resolución xudicial, obsérvense circunstancias extraordinarias que afecten á integridade e seguridade persoal e que aconsellen atrasar o proceso encamiñado a facer valer os seus dereitos.25.7.–O persoal designado como instructor do procedemento, a vista do expediente e do informe social do/a traballadora ou traballador social de referencia e, os itinerarios de inclusión activa, formulara a proposta de resolución provisional, que incluirá: a persoa solicitante, o concepto para o que se solicita a prestación económica, ou análoga xunto co seu itinerario de inclusión, duración, límite e importe, coa indicación do seu estado de: concesión ou denegación, que deberá notificarse aos interesados concedéndolles un prazo de 10 días para formular alegacións ou aportar a documentación que estimen procedente. Non obstante, prescindirase dese trámite de audiencia cando non figuren nin sexan tidos en conta outros feitos nin outras alegacións e probas que as aducidas polos interesados. Neste caso, a proposta de resolución terá o carácter de definitiva. Examinadas as alegacións polo persoal designado como instructor do procedemento, aducidas no seu caso polos interesados, someteranse os expedientes a correspondente ó/á traballadora ou traballador social de referencia, para que emita o seu informe, e de conformidade con este, formularase a proposta de resolución definitiva que elevarase a aprobación da/o Concelleira/o- delegado/a da Área de Servizos Sociais.25.8.–Non será necesaria resolución previa para aqueles casos de extrema e urxente necesidade donde a prestación da axuda requira actuación inmediata polos conceptos de alimentación, medicación e aloxamento privado de urxencia. Esta actuación será complementaria inicio do procedemento de solicitude de axuda, xustificado polo profesional responsable da atención e co visto e prace do xefa de servizo. ARTIGO 26.–RESOLUCIÓN DO PROCEDEMENTO.1. A resolución do procedemento corresponderá ordinariamente á/ó concelleira/o-delegado/a da Área de Servizos Sociais. No en tanto, nos supostos de extrema urxencia a competencia, unha vez recibida a proposta de resolución definitiva xunto co resto do expediente, para resolver corresponderá ó Alcalde/sa Presidente ou ben ao Concelleira/o que actúe por delegación expresa no ámbito da Concellería da Área de Servizos Sociais, no que se expresará a prestación concedida, así como a solicitude declarada desistida, e a desestimada e a súa motivación. A resolución de concesión da prestación constituirá compromiso de gasto.2. A resolución, que porá fin á vía administrativa, notificarase aos interesados de acordo co previsto no artigo 58 da Lei 30/1992, do 26 de novembro, de réxime xurídico das administracións públicas e do procedemento administrativo común.3. A resolución deberá producirse nun prazo máximo de 2 meses desde a solicitude, transcorrido devandito prazo sen que se producise a resolución expresa, a persoa solicitante poderá entender desestimada a súa petición. Transcorrido o prazo máximo para ditar e notificar a resolución sen que se adoptase resolución expresa, a solicitude entenderase desestimada por silencio administrativo, sen prexuízo da obrigación legal da Administración de resolver, de acordo co disposto no artigo 42 e 43 da Lei 30/1992, do 26 de novembro, de réxime xurídico das administracións públicas e do procedemento administrativo común, na redacción dada pola Lei 25/2009, do 22 de decembro. A desestimación por silencio administrativo ten os efectos de permitir ás persoas interesadas a interposición dos recursos previstos no Titulo VII capítulo II da Lei 30/1992, do 26 de novembro, de réxime xurídico das administracións publicas e do procedemento administrativo común ou calquera outro procedente en dereito. Contra as resolucións ditadas, que esgoten a vía administrativa, poderase interpoñer recurso de reposición de conformidade cos artigos 116 e 117 da Lei 30/1992 de 28 de novembro, nun prazo dun mes, ou directamente recurso contencioso administrativo ante o Xulgado do Contencioso Administrativo, no prazo de seis meses, ambos, a contar a partir do día seguinte ao da notificación. A interposición do recurso potestativo de reposición impide a interposición do recurso contencioso-administrativo contra o mesmo acto, ata que sexa resolto expresamente o recurso de reposición ou se entenda desestimado polo silencio administrativo. Transcorrido un mes desde a interposición do recurso, se entendera desestimado e quedará expedita a vía contencioso administrativa. No en tanto poderá interpoñerse calquera outro recurso que considere oportuno en defensa dos seus intereses. En todo caso, as axudas e prestacións do Programa Municipal de Inclusión Social do concello de Riveira, concederase en función dos créditos dispoñibles neste Concello para este tipo de prestacións, e sen que en ningún caso poidan superarse as contías máximas establecidas anualmente para cada un dos gastos específicos previstos na presente ordenanza. ARTIGO 27.–DESESTIMENTO E RENUNCIA. A persoa solicitante da Renda social municipal ou das axudas para afrontar situacións carenciais de necesidades básicas e Axudas para a prevención da exclusión e para a inclusión social, poderá desistir ou renunciar da súa solicitude mediante escrito dirixido ao departamento de Servizos Sociais do Concello de Riveira, sendo este servizo quen resolva e comunique o arquivo da solicitude ou dicte resolución de extinción da prestación segundo proceda. CAPÍTULO VI.–SUSPENSIÓN E EXTINCIÓN DAS PRESTACIÓNS DO PROGRAMA MUNICIPAL DE INCLUSIÓN SOCIAL DO CONCELLO DE RIVEIRA ARTICULO 28.–DA SUSPENSIÓN DA RENDA SOCIAL MUNICIPAL.1. Cando existan elementos de xuízo suficientes, e debidamente motivados nos informes sociais das/os traballadoras/es sociais ou dos informes dos/as profesionais de referencia da área de servizos sociais, que permitan deducir que a persoa beneficiaria da prestación perdeu os requisitos para a súa concesión, iniciado o procedemento de revisión, e previa audiencia do interesado, que deberá verificarse seguindo os trámites previstos no artigo 84 da Lei 30/1992 de 26 de novembro, de réxime xurídico das administracións públicas e do procedemento administrativo común, poderá acordarse a suspensión do pagamento da prestación durante dous meses, ata a resolución de dito procedemento, que decidirá sobre a reanudación da percepción da prestación, modificación ou extinción.2. A percepción da prestación reanudarase o concluír ó prazo de suspensión por desaparición da causa ou causas determinantes da suspensión.3. A competencia para a resolución do procedemento polo que se acorda a suspensión, reanudación e no seu caso modificación ou extinción corresponderá á/ó Concelleira/o- delegado/a da Área de Servizos Sociais. ARTIGO 29.–DA EXTINCIÓN E EFECTOS.29.1. CAUSAS.1. Falecemento da persoa beneficiaria.2. Cambio de residencia e/ou empadroamento fóra do Concello de Riveira da persoa beneficiaria.3. A renuncia escrita da persoa beneficiaria a seguir participando no proxecto de inserción social, que constará no expediente social básico.4. Finalización do limite temporal establecido na resolución de concesión para a percepción da prestación ou axuda.5. Desaparición das causas e/ou perda dalgún dos requisitos esixidos para a participación no Programa Municipal de Inclusión social.6. Incumprimento por parte da persoa beneficiaria da prestación económica ou axuda o se for o caso, as persoas de súa unidade de convivencia de calquera das obrigas, requisitos, condicións e demais circunstancias que motivaron o seu outorgamento.7. Negarse a formalizar ou incumprir os compromisos asumidos no marco do proxecto de inserción social.8. Incumprimento do contido establecido no itinerario de inclusión activa, por causas imputábeis a persoa beneficiaria, o se for o caso as persoas de súa unidade de convivencia.9. Rexeitar, sen causa xustificada, un emprego ou unha mellora nas condicións de traballo que puidese levar consigo un aumento do nivel de ingresos, por parte do beneficiario ou das persoas da súa unidade de convivencia.10. Non estar dispoñible para o emprego, non permanecer inscrita como demandante de emprego ou rexeitar un emprego, a persoa beneficiaria ou as persoas da súa unidade de convivencia, salvo causa xustificada do que quedará constancia no expediente social básico.11. Percepción da Renda de Inclusión social de Galicia ou prestación pública polo mesmo concepto, por parte da persoa beneficiaria ou das persoas da súa unidade de convivencia, no suposto de persoas beneficiarias da renda social municipal.12. Acceso a un emprego por parte da persoa beneficiaria ou das persoas da súa unidade de convivencia cunha remuneración superior ao límite de recursos establecido para acceder á renda de solidariedade activa ou dispoñer de recursos superiores a este límite.13. Polo mantemento da/s causa/s polas que se acordou a suspensión da renda social municipal, transcorrido o período de dous meses.14. Utilización das axudas para finalidade distinta daquela para a que foi concedida, constituirá causa determinante da revogación e conseguinte extinción da axuda e do seu inmediato reintegro, previo requirimento polo órgano competente que, de non ser atendido, promoverá a acción executiva que corresponda, sen prexuízo das actuacións civís, penais ou doutra orde que en cada caso proceda.15. A falsidade ou a ocultación de calquera dos datos declarados polos solicitantes poderá dar lugar á revogación da axuda e extinción e a esixencia do reintegro das cantidades percibidas, no seu caso.16. Non comunicación á traballadora ou traballador social de referencia, no prazo de sete días, un cambio de das circunstancias económicas ou da composición da unidade de convivencia constituirá causa determinante da revogación e conseguinte extinción da axuda e do seu inmediato reintegro, previo requirimento polo órgano competente que, de non ser atendido, promoverá a acción executiva que corresponda, sen prexuízo das actuacións civís, penais ou doutra orde que en cada caso proceda.17. Que non se xustificara debidamente a prestación concedida na forma e no prazo establecido o efecto., dará lugar á revogación da axuda e extinción e a esixencia do reintegro das cantidades percibidas, no seu caso.29.2. EFECTOS. A. No suposto en que a extinción se producise en virtude dos incumprimentos recollidos nos apartados 6, 8, 14, 15, 16 e 17 do presente artigo, non se lle poderá recoñecer á persoa solicitante un novo dereito a participar no Programa Municipal de Inclusión social do concello de Riveira, e por tanto ser beneficiario das prestacións e axudas contempladas na presente ordenanza, ata que transcorran dous anos dende a data en que se dítase a correspondente resolución. B. As posibles cantidades indebidas en todos os supostos contemplados neste artigo poderán ser obxecto de reintegro ou compensación de conformidade co previsto no capítulo VII. CAPÍTULO VII.–ABOAMENTO DAS AXUDAS/PRESTACIÓNS ECONÓMICAS. XESTIÓN ORZAMENTARIA E XUSTIFICACIÓN ARTIGO 30.–CONTÍAS.1. A contía anual destinadas ás presentes prestacións económicas municipais, virá determinada polas cantidades que ao respecto apróbense nos orzamentos do Concello de Riveira ou no seu caso as prórrogas orzamentarias.2. A contía máxima aplicable fixarase en función de: ● As dispoñibilidades orzamentarias. ● A valoración que realicen os servizos sociais comunitarios respecto á efectiva necesidade do gasto e a súa importancia para contribuír á inclusión das persoas en situación de necesidade ou o seu carácter prioritario. ● As axudas non deben substituír a outro tipo de prestacións públicas ás que a persoa ou unidade familiar puidera ter dereito e non se concederán se a persoa solicitante renuncia a outras axudas públicas ás que puidese ter dereito. ARTIGO 31.–ABONO DAS PRESTACIÓNS ECONÓMICAS.1. As prestacións económicas faranse efectivas nos termos previstos na correspondente resolución de concesión.2. O Concello poderá acordar o pago das prestacións a persoa física ou xurídica, distinta daquela, cando así o solicite o beneficiario ou a instancia do traballador/a social de referencia. O pago da prestación non implicará en ningún caso o cambio da titularidade da prestación, previo informe do/a Traballador/a Social municipal.3. O pago das prestacións para afrontar situacións de risco social e axudas para a prevención e a inserción social tamén poderá realizarase en forma de pago anticipado, con carácter previo á xustificación e sen esixir ningún tipo de garantía.4. O pago das prestacións económicas polos distintos conceptos, a persoa física ou xurídica, distinta da persoa beneficiaria acreditarase mediante copia da transferencia bancaria feita a favor da primeira, na conta designada a tal efecto. A Área de Intervención municipal e tesorería axilizarán ao máximo os procedementos necesarios para o aboamento destas axudas de emerxencia. O persoal técnico da Área de Servizos sociais, con fundamento en casos particulares e debidamente razoados, poderá propoñer alternativas de pago que constarán no seu informe. ARTIGO 32.–XUSTIFICACIÓN DOS GASTOS REALIZADOS NAS PRESTACIÓNS PARA AFRONTAR SITUACIÓNS DE RISCO SOCIAL E AXUDAS PARA A PREVENCIÓN E A INSERCIÓN SOCIAL.1. Na resolución de concesión establecerase a obriga para as persoas beneficiarias das prestacións económicas, de presentar facturas ou xustificantes dos gastos realizados relativos ás axudas para afrontar situacións carenciais e ás axudas para a prevención da exclusión e inclusión social.2. O prazo prazo dun mes a partir da data de notificación da mencionada resolución, e de non resultar iso posible o prazo máximo será antes de finalizar o exercicio económico.3. Os gastos acreditaranse mediante facturas e demais documentos de valor probatorio equivalente con validez no tráfico xurídico mercantil ou con eficacia administrativa e, no seu caso, a documentación acreditativa do pago. Toda a documentación indicada o será en orixinal ou fotocopia compulsada, ou, na súa falta, cotexada polo persoal do departamento de servizos sociais do Concello de Riveira.4. O incumprimento da obrigación de xustificación das axudas concedidas ou a xustificación insuficiente da mesma levará aparellado o reintegro da parte da axuda non xustificada, nos termos previstos na presente ordenanza. ARTIGO 33.–REVISIÓNS PERIÓDICAS. O Concello de Riveira, a través da Concellería de Servizos Sociais, poderá proceder a cantas revisións periódicas estime oportunas para comprobar si se manteñen as causas que motivaron a concesión de todas as axudas incluídas no Programa Municipal de Inclusión social. Para ese efecto, poderá requirir ás persoas beneficiarias das axudas, para que comparezan ante esta Administración e colaboren coa mesma. ARTIGO 34.–REINTEGRO DAS PRESTACIÓNS ECONÓMICAS E RÉXIME SANCIONADOR.1. A falsidade ou ocultación de datos ou documentos achegados polas persoas beneficiarias da axuda, así como a non xustificación total ou parcial da mesma, ou destinada a un fin distinto para a que foi concedida, implicará o impedimento de solicitar unha nova axuda por un período dun ano No caso de que a persoa beneficiaria non teña xustificado o bo uso da axuda dará lugar à obriga de reintegrar a cantidade non xustificada o concello deberá tomar as medidas necesarias e, principalmente, denegar calquera outra axuda.2. O procedemento de reintegro iniciarase de oficio, e rexerase polas disposicións xerais sobre procedementos administrativos contidas no título VI da Lei 30/1992, do 26 de novembro, de réxime xurídico das administracións públicas e do procedemento administrativo común, e no mesmo darase, en todo caso, trámite de audiencia ao interesado por prazo de 10 días hábiles. ARTIGO 35.–OBRIGAS DOS BENEFICIARIOS DAS AXUDAS. Constitúen obrigas dos beneficiarios destas axudas as seguintes: 1. Destinar as cantidades recibidas á finalidade para que foron solicitadas, debendo presentar, no seu caso, no prazo máximo de tres meses, xustificante ou factura de ter realizado o pago para o que fora concedida a axuda polo importe total da mesma.2. Comunicar á Área deservidos sociais do Concello, no prazo de 7 días, as variacións substanciais que se dean na súa situación laboral, económica, composición familiar e calquera outra que poida supoñer un cambio na valoración inicial que deu lugar á concesión da axuda.3. Facilitar o seguimento da súa situación ao persoal técnico da Área de Servizos Sociais do Concello, así como seguir as súas indicacións para beneficiarse da utilización dos bonos ou axudas, no caso de que esixan un procedemento particular para a súa aplicación.4. Os beneficiarios de axudas ou, no seu caso, os seus representantes legais, deberán proceder ao reintegro das axudas concedidas en caso de incumprimento das obrigas que se establecen neste artigo. ARTIGO 36.–CONFIDENCIALIDADE. O Concello de Riveira garantirá a confidencialidade dos datos obtidos na tramitación de expedientes, nos termos previstos na Lei Orgánica 15/1999, do 13 de decembro, de Protección de Datos de Carácter Persoal. Co obxecto de facer efectivos os principios de axilidade e economía administrativa, e en cumprimento do deber de cooperación e coordinación entre as administracións públicas, estas adoptarán, no marco da xestión das axudas incluídas no Programa de Municipal de Inclusión Social, as medidas oportunas para garantir o dereito dos cidadáns e cidadás a non achegar datos e documentos que xa obren en poder das citadas administracións. En particular, O Concello de Riveira utilizará medios electrónicos para solicitar a devandita información sempre que, no caso de datos de carácter persoal, se conte co consentimento das persoas interesadas nos termos establecidos pola Lei Orgánica 15/1999, do 13 de decembro, de Protección de Datos de Carácter Persoal, ou unha norma con rango de Lei así determí9neo, salvo que existan restriccións conforme á normativa de aplicacións aos datos e documentos solicitados. O citado consentimento poderá emitirse e solicitarse por medios electrónicos. ARTIGO 37.–INFRACCIONS E SANCIONS ADMINISTRATIVAS. O procedemento será tramitado conforme ao disposto na Lei 30/1992, do 26 de novembro, de réxime xurídico das administracións públicas e do procedemento administrativo común, a competencia para a resolución dos procedementos sancionadores corresponderá á/o concelleira/o delegado de Servizos Sociais. A imposición de calquera sanción será en todo caso independente da obrigación de reintegro das prestacións indebidamente percibidas. DISPOSICIÓN DEROGATORIA Á entrada en vigor do presente Regulamento queda derogado a ordenanza reguladora de medidas de apoio a inserción socio-familiar par a persoas que participen no programa de intervención familiar publicado no BOP n.º98 de 30de abril de 2007. DISPOSICIÓN FINAL O presente regulamento entrará en vigor, ao día seguinte da data da súa publicación íntegra no Boletín Oficial da Provincia.” Contra o presente Acordo, interporase recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia con sede en A Coruña, no prazo de dous meses, a contar desde o día seguinte á publicación do presente anuncio, de conformidade co artigo 46 da Lei 29/1998, do 13 de xullo, da Xurisdición Contencioso-Administrativa. Na cidade de Riveira, a 2 de febreiro de 2016. O alcalde-presidente Asdo.: Manuel Ruiz Rivas